У фундаментальных выданнях канца XX ст. – "Энцыклапедыі літаратуры і мастацтва", "Энцыклапедыі гісторыі Беларусі", даведніку "Хто ёсць Хто сярод беларусаў свету" і агульнай "Беларускай Энцыклапедыі" шматлікія аўтары далі сціслую і змястоўную інфармацыю пра жыццё землякоў у паўночнай сталіцы. Шмат карыснага для нашай тэмы можна знайсці ў кнігах, прысвечаных асобным прафесіям. Адносна ваенных маракоў гэта праца Б. Даўгатовіча "Адміралы зямлі беларускай". Назва гучыць іранічна: на Беларусі ж няма мора! – (хаця воінскае званне "матрос" у беларускай арміі ёсць) – аднак інфармацыя сабрана вялікая . Не засталіся ў баку ад беларусазнаўства і пецярбуржцы. Валянцін Грыцкевіч, Алег Лысенка, Наталля Юхнёва, Тамара Смірнова, Ігар Мацыеўскі даследавалі розныя бакі беларускага жыцця ў горадзе, Андрэй Антаненка напісаў успаміны аб падарожжы на радзіму продкаў, Уладзімір Бурачок, Аляксандр Макейчык – свае радаводы .